CELEX: 32020D1502
Language: fi
Date: 2020-10-15 00:00:00
Title: Komission päätös (EU) 2020/1502, annettu 15 päivänä lokakuuta 2020, sisäisistä säännöistä koskien tietojen antamista rekisteröidyille ja rekisteröityjen tiettyjen oikeuksien rajoittamista komission suorittamassa henkilötietojen käsittelyssä Euroopan parlamentin ja neuvoston asetuksella (EU) 2019/452 perustetun yhteistyömekanismin puitteissa

16.10.2020   
               
               
                  FI
               
               
                  Euroopan unionin virallinen lehti
               
               
                  L 342/25
               
            
         KOMISSION PÄÄTÖS (EU) 2020/1502,
         annettu 15 päivänä lokakuuta 2020,
         sisäisistä säännöistä koskien tietojen antamista rekisteröidyille ja rekisteröityjen tiettyjen oikeuksien rajoittamista komission suorittamassa henkilötietojen käsittelyssä Euroopan parlamentin ja neuvoston asetuksella (EU) 2019/452 perustetun yhteistyömekanismin puitteissa
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 249 artiklan 1 kohdan,
         sekä katsoo seuraavaa:
         
                     (1)
                  
                  
                     Euroopan parlamentin ja neuvoston asetuksella (EU) 2019/452 (1) perustettiin suoria ulkomaisia sijoituksia koskeva komission ja jäsenvaltioiden välinen yhteistyömekanismi. Mekanismi perustuu tietojenvaihtoon, joka voi sisältää Euroopan parlamentin ja neuvoston asetuksen (EU) 2018/1725 (2) 3 artiklan 1 kohdassa tarkoitettuja henkilötietoja. Yhteistyömekanismin tarkoituksena on antaa kullekin jäsenvaltiolle mahdollisuus tutkia, vaikuttaako toiseen jäsenvaltioon tehty ulkomainen suora sijoitus todennäköisesti sen turvallisuuteen tai yleiseen järjestykseen, ja komissiolle mahdollisuus tutkia, vaikuttaako ulkomainen suora sijoitus todennäköisesti useamman kuin yhden jäsenvaltion turvallisuuteen tai yleiseen järjestykseen.
                  
               
                     (2)
                  
                  
                     Henkilötietoihin, joita komissio käsittelee jäsenvaltioiden suorittamaa ulkomaisten suorien sijoitusten seurantaa ja asetuksella (EU) 2019/452 perustetun yhteistyömekanismin tehokkuuden varmistamista varten, kuuluvat tunnistetiedot, yhteystiedot, ammatilliset tiedot ja ulkomaisia suoria sijoituksia koskevat tiedot.
                  
               
                     (3)
                  
                  
                     Seurantatoimista vastaavat komission yksiköt säilyttävät henkilötietoja niin kauan kuin se on tarpeen jäsenvaltioiden suorittamaa ulkomaisten suorien sijoitusten seurantaa ja yhteistyömekanismin toiminnan varmistamista varten. Henkilötiedot säilytetään suojatussa sähköisessä ympäristössä, joka estää lainvastaisen pääsyn tietoihin ja niiden lainvastaisen siirtämisen komission ulkopuolisille henkilöille (3).
                  
               
                     (4)
                  
                  
                     Komissio on tehtäviään hoitaessaan velvollinen kunnioittamaan henkilötietojen käsittelyyn liittyviä luonnollisten henkilöiden oikeuksia, jotka tunnustetaan Euroopan unionin perusoikeuskirjan 8 artiklan 1 kohdassa ja Euroopan unionin toiminnasta tehdyn sopimuksen 16 artiklan 1 kohdassa, sekä asetuksessa (EU) 2018/1725 säädettyjä oikeuksia. Samalla komissio noudattaa asetuksen (EU) 2019/452 10 artiklassa säädettyjä tiukkoja salassapitosuojaa koskevia sääntöjä.
                  
               
                     (5)
                  
                  
                     Tietyissä olosuhteissa on tarpeen sovittaa yhteen asetuksen (EU) 2018/1725 mukaiset rekisteröityjen oikeudet ja yhteistyömekanismin tehokkuuteen liittyvät edellytykset sekä muiden rekisteröityjen perusoikeuksien ja -vapauksien täysimääräinen kunnioittaminen. Tätä varten asetuksen (EU) 2018/1725 25 artiklan 1 kohdassa annetaan komissiolle mahdollisuus rajoittaa asetuksen (EU) 2018/1725 14–17, 19, 20 ja 35 artiklan soveltamista sekä sen 4 artiklan 1 kohdan a alakohdassa tarkoitettua läpinäkyvyyden periaatetta siltä osin kuin sen säännökset vastaavat kyseisen asetuksen 14–17, 19 ja 20 artiklassa säädettyjä oikeuksia ja velvollisuuksia.
                  
               
                     (6)
                  
                  
                     Unionin yhteinen kauppapolitiikka edellyttää, että komissio suorittaa yhteistyömekanismin mukaiset tehtävänsä tuloksellisesti ja tehokkaasti. Tämän toteuttamiseksi on tarpeen, että samalla, kun noudatetaan henkilötietojen suojaa koskevia normeja asetuksen (EU) 2018/1725 mukaisesti, hyväksytään sisäisiä sääntöjä, joiden nojalla komissio voi rajoittaa rekisteröityjen oikeuksia asetuksen (EU) 2018/1725 25 artiklan mukaisesti.
                  
               
                     (7)
                  
                  
                     Sisäisiä sääntöjä olisi sovellettava kaikkiin tietojenkäsittelytoimiin, joita komissio toteuttaa hoitaessaan asetuksella (EU) 2019/452 perustetun yhteistyömekanismin mukaisia tehtäviään, siitä lähtien, kun se saa tiedot asianomaisista ulkomaisista suorista sijoituksista.
                  
               
                     (8)
                  
                  
                     Asetuksen (EU) 2018/1725 14, 15 ja 16 artiklan noudattamiseksi komission olisi tiedotettava läpinäkyvästi ja johdonmukaisesti kaikille yksityishenkilöille henkilötietojen käsittelyä koskevista toimistaan ja yksityishenkilöiden oikeuksista verkkosivustollaan julkaistavilla tietosuojaselosteilla. Tarvittaessa komission olisi otettava käyttöön lisäkeinoja sen varmistamiseksi, että rekisteröidyille ilmoitetaan tästä henkilökohtaisesti asianmukaisella tavalla.
                  
               
                     (9)
                  
                  
                     Asetuksen (EU) 2018/1725 14 artiklan 5 kohdan ja 16 artiklan 5 kohdan soveltamista rajoittamatta komissio voi mainitun asetuksen 25 artiklan nojalla myös rajoittaa tietojen antamista rekisteröidyille näiden henkilötietojen käsittelystä ja rekisteröityjen muiden oikeuksien soveltamista suojatakseen komission toimivaltaa suorittaa ulkomaisten suorien sijoitusten seurantaan tai yhteistyömekanismiin liittyviä analyysejä ja menettelyjä asetuksen (EU) N:o 2019/452 nojalla. Tältä osin komission voi olla tarpeen rajoittaa kyseisten oikeuksien ja velvollisuuksien soveltamista mainitun asetuksen 25 artiklan 1 kohdan a, c, d, g ja h alakohdan nojalla. Tämä voi olla tarpeen, jos ulkomaisten suorien sijoitusten seurantaan tai yhteistyömekanismiin liittyvien komission analyysien ja menettelyjen tarkoitus unionin yhteisen kauppapolitiikan tehokkaan täytäntöönpanon osalta vaarantuisi.
                  
               
                     (10)
                  
                  
                     Lisäksi voi tehokkaan yhteistyön ylläpitämiseksi olla tarpeen, että komissio rajoittaa rekisteröityjen henkilöiden oikeuksien soveltamista unionin muiden toimielinten, elinten tai laitosten tai jäsenvaltioiden viranomaisten käsittelytoimien suojaamiseksi. Komissio voi tehdä näin tilanteessa, jossa unionin muun toimielimen, elimen tai laitoksen tai jäsenvaltion viranomaisen asettaman rajoituksen tarkoitus vaarantuisi, jollei komissio soveltaisi vastaavaa rajoitusta samojen henkilötietojen osalta. Tätä varten komission olisi kuultava asianomaisia toimielimiä, elimiä, laitoksia ja viranomaisia rajoitusten asettamisen perusteista sekä rajoitusten tarpeellisuudesta ja oikeasuhteisuudesta.
                  
               
                     (11)
                  
                  
                     Komissio voi joutua rajoittamaan tietojen antamista rekisteröidyille ja rekisteröityjen muiden oikeuksien käyttöä, joka liittyy jäsenvaltioilta tai muista, joko nimettömistä tai tunnistetuista lähteistä saatuihin henkilötietoihin, jos se on tarpeen asetuksen (EU) 2018/1725 25 artiklan 1 kohdan a alakohdassa tarkoitetun jäsenvaltioiden kansallisen turvallisuuden, yleisen turvallisuuden ja puolustuksen turvaamiseksi tai saman asetuksen 25 artiklan 1 kohdan d alakohdassa tarkoitetun unionin toimielinten ja elinten sisäisen turvallisuuden turvaamiseksi. Unionin toimielinten ja elinten sisäinen turvallisuus voi olla uhattuna erityisesti silloin, kun on kyse suorista ulkomaisista sijoituksista, jotka turvallisuuteen tai yleiseen järjestykseen liittyvistä syistä todennäköisesti vaikuttavat unionin etua koskeviin hankkeisiin tai ohjelmiin.
                  
               
                     (12)
                  
                  
                     Komissio voi myös joutua rajoittamaan tietojen antamista rekisteröidyille ja rekisteröityjen muiden oikeuksien käyttöä, joka liittyy jäsenvaltioilta, kolmansilta mailta tai kansainvälisiltä järjestöiltä saatuihin henkilötietoihin, voidakseen tehdä yhteistyötä jäsenvaltioiden, kyseisten kolmansien maiden tai järjestöjen kanssa ja näin turvata jonkin unionin yleiseen julkiseen etuun liittyvän tärkeän tavoitteen asetuksen (EU) 2018/1725 25 artiklan 1 kohdan c alakohdan mukaisesti. Joissakin tapauksissa rekisteröidyn perusoikeuksiin liittyvä etu saattaa kuitenkin painaa enemmän kuin kansainvälisen yhteistyön intressit.
                  
               
                     (13)
                  
                  
                     Näin ollen komissio voi joutua rajoittamaan tietojen antamista rekisteröidyille ja muiden oikeuksien käyttöä, jos se on tarpeen asetuksen (EU) 2018/1725 25 artiklan 1 kohdan g alakohdassa tarkoitetun valvonta-, tarkastus- tai sääntelytehtävän kannalta, joka liittyy komission julkisen vallan käyttöön sen hoitaessa asetuksella (EU) 2019/452 perustetun yhteistyömekanismin mukaisia tehtäviään.
                  
               
                     (14)
                  
                  
                     Komissio voi lisäksi joutua rajoittamaan tietojen antamista rekisteröidyille ja rekisteröityjen muiden oikeuksien käyttöä, kun kyseessä olevat henkilötiedot on saatu nimettömistä lähteistä (kuten ilmiantajilta) tai tunnistetuista lähteistä, joiden oikeuksia ja vapauksia on tarpeen suojella, asetuksen (EU) 2018/1725 25 artiklan 1 kohdan h alakohdan mukaisesti.
                  
               
                     (15)
                  
                  
                     Sen vuoksi komissio on määritellyt asetuksen (EU) 2018/1725 25 artiklan 1 kohdan a, c, d, g ja h alakohdassa luetellut perusteet rajoitusperusteiksi, joita voi olla tarpeen soveltaa tietojenkäsittelytoimiin ulkomaisten suorien sijoitusten seurantaan tai asetuksella (EU) 2019/452 perustettuun yhteistyömekanismiin liittyvien komission analyysien ja menettelyjen yhteydessä.
                  
               
                     (16)
                  
                  
                     Kaikkien tämän päätöksen perusteella sovellettavien rajoitusten olisi oltava tarpeellisia ja oikeasuhteisia ottaen huomioon rekisteröityjen oikeuksiin ja vapauksiin kohdistuvat riskit.
                  
               
                     (17)
                  
                  
                     Komission olisi käsiteltävä kaikkia rajoituksia läpinäkyvästi ja rekisteröitävä vastaavaan rekisteröintijärjestelmään kaikki tapaukset, joissa rajoituksia sovelletaan.
                  
               
                     (18)
                  
                  
                     Komissio käsittelee henkilötietoja asetuksen (EU) 2019/452 mukaisesti yhdessä jäsenvaltioiden toimivaltaisten viranomaisten kanssa. Ulkomaisten suorien sijoitusten seurantaan tai yhteistyömekanismiin liittyvät komission arvioinnit ja menettelyt toteutetaan eri yksiköiden kautta, mutta päävastuu koordinoinnista kuuluu kauppapolitiikan pääosastolle.
                  
               
                     (19)
                  
                  
                     Rekisterinpitäjät voivat asetuksen (EU) 2018/1725 25 artiklan 8 kohdan nojalla lykätä rajoituksen soveltamisen syitä koskevaa ilmoitusta rekisteröidylle, jättää sen tekemättä tai evätä sen, jos tietojen antaminen poistaisi jollakin tavoin rajoituksen tarkoituksen. Tämä koskee etenkin mainitun asetuksen 16 ja 35 artiklassa tarkoitettuja rajoituksia.
                  
               
                     (20)
                  
                  
                     Komission olisi tarkasteltava käyttöön otettuja rajoituksia säännöllisesti uudelleen, jotta voidaan varmistaa, että asetuksen (EU) 2018/1725 16 ja 35 artiklassa tarkoitettuja rekisteröidyn tiedonsaantioikeuksia rajoitetaan vain niin kauan kuin rajoitukset ovat välttämättömiä siihen, että komissio voi suorittaa ulkomaisten suorien sijoitusten seurantaan tai yhteistyömekanismiin liittyviä analyysejä ja menettelyjä.
                  
               
                     (21)
                  
                  
                     Jos rajoitetaan rekisteröityjen muita oikeuksia, rekisterinpitäjän olisi arvioitava tapauskohtaisesti, vaarantaisiko rajoituksesta ilmoittaminen sen tarkoituksen.
                  
               
                     (22)
                  
                  
                     Komission tietosuojavastaavan olisi tehtävä riippumaton uudelleentarkastelu rajoitusten soveltamisesta, jotta voidaan varmistaa tämän päätöksen noudattaminen.
                  
               
                     (23)
                  
                  
                     Jotta komissio voisi välittömästi rajoittaa tiettyjen oikeuksien ja velvollisuuksien soveltamista asetuksen (EU) 2018/1725 25 artiklan mukaisesti ja jotta ulkomaisten suorien sijoitusten seurantaan tai asetuksella (EU) 2019/452 perustettuun yhteistyömekanismiin liittyvät analyysit ja menettelyt eivät vaarantuisi, tämän päätöksen olisi tultava voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
                  
               
                     (24)
                  
                  
                     Euroopan tietosuojavaltuutettua on kuultu, ja hän on antanut lausunnon 29 päivänä heinäkuuta 2020,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kohde ja soveltamisala
            
               1.   Tässä päätöksessä vahvistetaan säännöt, joita komissio noudattaa ilmoittaessaan rekisteröidyille, että heidän henkilötietojaan käsitellään asetuksen (EU) 2018/1725 14, 15 ja 16 artiklan mukaisesti asetuksella (EU) 2019/452 perustetun yhteistyömekanismin puitteissa.
               Siinä vahvistetaan myös edellytykset, joiden täyttyessä komissio voi rajoittaa mainitun yhteistyömekanismin puitteissa asetuksen (EU) 2018/1725 4, 14–17, 19, 20 ja 35 artiklan soveltamista mainitun asetuksen 25 artiklan 1 kohdan a, c, d, g ja h alakohdan mukaisesti.
            
            
               2.   Tätä päätöstä sovelletaan komission suorittamaan henkilötietojen käsittelyyn sellaista toimintaa varten tai sellaisen toiminnan yhteydessä, joka toteutetaan asetuksessa (EU) 2019/452 tarkoitettujen komission tehtävien hoitamiseksi.
            
         
         
            2 artikla
            Sovellettavat poikkeukset ja rajoitukset
            
               1.   Komissio harkitsee asetuksen (EU) 2018/1725 mukaisiin rekisteröityjen oikeuksiin liittyviä tehtäviään hoitaessaan, sovelletaanko jotakin mainitussa asetuksessa säädetyistä poikkeuksista.
            
            
               2.   Jos asetuksen (EU) 2018/1725 14–17, 19, 20 ja 35 artiklassa säädettyjen oikeuksien ja velvollisuuksien toteuttaminen komission käsitellessä henkilötietoja vaarantaisi ulkomaisten suorien sijoitusten seurantaan tai asetuksen (EU) 2019/452 mukaiseen yhteistyömekanismiin liittyvien komission analyysien ja menettelyjen tarkoituksen, esimerkiksi paljastamalla sen välineet ja menetelmät, tai vaikuttaisi kielteisellä tavalla muiden rekisteröityjen oikeuksiin ja vapauksiin, komissio voi rajoittaa seuraavien soveltamista, jollei tämän päätöksen 3–7 artiklasta muuta johdu:
               
                           a)
                        
                        
                           asetuksen (EU) 2018/1725 14–17, 19, 20 ja 35 artikla; ja
                        
                     
                           b)
                        
                        
                           mainitun asetuksen 4 artiklan 1 kohdan a alakohdassa säädetty läpinäkyvyysperiaate siltä osin kuin asianomaiset säännökset vastaavat asetuksen (EU) 2018/1725 14–17, 19, 20 ja 35 artiklassa säädettyjä oikeuksia ja velvollisuuksia.
                        
                     
            
               3.   Jollei 3–7 artiklasta muuta johdu, komissio voi rajoittaa tämän artiklan 2 kohdassa tarkoitettuja oikeuksia ja velvollisuuksia,
               
                           a)
                        
                        
                           kun muu unionin toimielin, elin tai laitos voisi rajoittaa mainitulta muulta unionin toimielimeltä, elimeltä tai laitokselta saatujen henkilötietojen osalta kyseisten oikeuksien ja velvollisuuksien toteuttamista asetuksen (EU) 2018/1725 25 artiklassa tarkoitettujen säädösten nojalla tai mainitun asetuksen IX luvun mukaisesti; tai Euroopan parlamentin ja neuvoston asetuksen (EU) 2016/794 (4) tai neuvoston asetuksen (EU) 2017/1939 (5) mukaisesti;
                        
                     
                           b)
                        
                        
                           kun jäsenvaltion toimivaltainen viranomainen voisi rajoittaa mainitun jäsenvaltion toimivaltaiselta viranomaiselta saatujen henkilötietojen osalta kyseisten oikeuksien ja velvollisuuksien toteuttamista Euroopan parlamentin ja neuvoston asetuksen (EU) 2016/679 (6) 23 artiklassa tarkoitettujen säädösten perusteella tai sellaisten kansallisten toimenpiteiden nojalla, joilla Euroopan parlamentin ja neuvoston direktiivin (EU) 2016/680 (7) 13 artiklan 3 kohta, 15 artiklan 3 kohta tai 16 artiklan 3 kohta saatetaan osaksi kansallista lainsäädäntöä;
                        
                     
                           c)
                        
                        
                           kun kyseisten oikeuksien ja velvollisuuksien toteuttaminen vaarantaisi komission kolmansien maiden tai kansainvälisten järjestöjen kanssa ulkomaisten suorien sijoitusten seurannan osalta tekemän yhteistyön.
                        
                     Ennen kuin komissio soveltaa rajoituksia ensimmäisen alakohdan a ja b alakohdassa mainituissa tilanteissa, se kuulee asianomaisia unionin toimielimiä, elimiä tai laitoksia tai jäsenvaltioiden toimivaltaisia viranomaisia, jollei komissiolle ole selvää, että rajoituksen soveltamisesta säädetään jossakin kyseisissä alakohdissa mainituista säädöksistä.
               Ensimmäisen alakohdan c alakohtaa ei sovelleta, jos rekisteröidyn edut tai perusoikeudet ja -vapaudet painavat enemmän kuin komission intressi tehdä yhteistyötä kolmansien maiden tai kansainvälisten järjestöjen kanssa.
            
            
               4.   Edellä olevia 1, 2 ja 3 kohtaa sovelletaan rajoittamatta
               
                           a)
                        
                        
                           niiden komission päätösten soveltamista, joissa vahvistetaan sisäiset säännöt tietojen antamisesta rekisteröidyille ja tiettyjen oikeuksien rajoittamisesta asetuksen (EU) 2018/1725 25 artiklan nojalla;
                        
                     
                           b)
                        
                        
                           komission työjärjestyksen 23 artiklan soveltamista (8).
                        
                     
            
               5.   Kaikkien 2 kohdassa tarkoitettujen, oikeuksien ja velvollisuuksien soveltamista koskevien rajoitusten on oltava tarpeellisia ja oikeasuhteisia ottaen huomioon rekisteröityjen oikeuksiin ja vapauksiin kohdistuvat riskit.
            
         
         
            3 artikla
            Tietojen antaminen rekisteröidyille
            
               1.   Komissio julkaisee verkkosivustollaan tietosuojaselosteita, joilla tiedotetaan kaikille rekisteröidyille komission toiminnasta, johon sisältyy heidän henkilötietojensa käsittelyä ulkomaisten suorien sijoitusten seurantaan tai asetuksen (EU) 2019/452 mukaiseen yhteistyömekanismiin liittyviä analyysejä ja menettelyjä varten. Komissio varmistaa, että rekisteröidyille ilmoitetaan henkilökohtaisesti asianmukaisessa muodossa, jos se on mahdollista vaarantamatta yhteistyömekanismin toimintaa.
            
            
               2.   Jos komissio rajoittaa kokonaan tai osittain tiedon antamista rekisteröidyille, joiden tietoja käsitellään ulkomaisten suorien sijoitusten seurantaan tai asetuksen (EU) 2019/452 mukaiseen yhteistyömekanismiin liittyviä analyysejä ja menettelyjä varten, se kirjaa ja rekisteröi rajoituksen syyt tämän päätöksen 6 artiklan mukaisesti.
            
         
         
            4 artikla
            Rekisteröidyn oikeus tietoihin pääsyyn, oikeus tietojen poistamiseen ja oikeus käsittelyn rajoittamiseen
            
               1.   Kun komissio rajoittaa kokonaan tai osittain asetuksen (EU) 2018/1725 17 artiklassa tarkoitettua rekisteröityjen oikeutta päästä henkilötietoihin, 19 artiklassa tarkoitettua oikeutta saada tiedot poistetuksi tai 20 artiklassa tarkoitettua oikeutta rajoittaa tietojen käsittelyä, se ilmoittaa asianomaiselle rekisteröidylle tietoihin pääsyä, tietojen poistamista tai käsittelyn rajoittamista koskevaan pyyntöön antamassaan vastauksessa
               
                           a)
                        
                        
                           sovelletusta rajoituksesta ja sen pääasiallisista syistä; ja
                        
                     
                           b)
                        
                        
                           mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
                        
                     
            
               2.   Edellä 1 kohdassa tarkoitetun rajoituksen syitä koskevaa ilmoitusta voidaan lykätä, se voidaan jättää tekemättä tai se voidaan evätä, jos se vaarantaisi rajoituksen tarkoituksen.
            
            
               3.   Komission on kirjattava ja rekisteröitävä rajoituksen syyt 6 artiklan mukaisesti.
            
            
               4.   Jos oikeutta päästä tietoihin rajoitetaan kokonaan tai osittain, rekisteröity voi käyttää oikeuttaan päästä tietoihin Euroopan tietosuojavaltuutetun välityksellä asetuksen (EU) 2018/1725 25 artiklan 6, 7 ja 8 kohdan mukaisesti.
            
         
         
            5 artikla
            Henkilötietojen tietoturvaloukkauksista ilmoittaminen rekisteröidyille
            Jos komissio rajoittaa asetuksen (EU) 2018/1725 35 artiklassa tarkoitettua henkilötietojen tietoturvaloukkauksesta ilmoittamista rekisteröidylle, se kirjaa ja rekisteröi rajoituksen syyt tämän päätöksen 6 artiklan mukaisesti.
         
         
            6 artikla
            Rajoitusten kirjaaminen ja rekisteröinti
            
               1.   Komissio kirjaa kaikkien tämän päätöksen nojalla sovellettavien rajoitusten syyt sekä arvion rajoituksen tarpeellisuudesta ja oikeasuhteisuudesta, ottaen huomioon asetuksen (EU) 2018/1725 25 artiklan 2 kohdassa esitetyt asiaan liittyvät näkökohdat.
            
            
               2.   Kirjauksessa todetaan, kuinka asianomaisen rekisteröidyn henkilön oikeuden käyttäminen vaarantaisi ulkomaisten suorien sijoitusten seurantaan tai asetuksen (EU) 2019/452 mukaiseen yhteistyömekanismiin liittyvien komission analyysien ja menettelyjen tarkoituksen tai tämän päätöksen 2 artiklan 2 tai 3 kohdan nojalla sovellettujen rajoitusten tarkoituksen tai vaikuttaisi haitallisesti muiden rekisteröityjen oikeuksiin ja vapauksiin.
            
            
               3.   Kirjaus ja tarvittaessa asiakirjat, joista käyvät ilmi perusteena olevat seikat tai oikeudelliset syyt, on rekisteröitävä. Ne on pyynnöstä annettava Euroopan tietosuojavaltuutetun käyttöön.
            
         
         
            7 artikla
            Rajoitusten kesto
            
               1.   Edellä 3, 4 ja 5 artiklassa tarkoitettujen rajoitusten soveltamista jatketaan niin kauan kuin niiden perusteena olevat syyt ovat voimassa.
            
            
               2.   Kun 3 tai 5 artiklassa tarkoitetun rajoituksen syyt eivät ole enää voimassa, komissio poistaa rajoituksen ja ilmoittaa rajoituksen pääasialliset syyt rekisteröidylle.
               Komission on samalla ilmoitettava rekisteröidyille mahdollisuudesta tehdä milloin tahansa kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               3.   Komissio tarkastelee uudelleen 3 ja 5 artiklassa tarkoitettujen rajoitusten soveltamista vuoden kuluttua niiden hyväksymisestä sekä kun ulkomaisten suorien sijoitusten seurantaan tai asetuksen (EU) 2019/452 mukaiseen yhteistyömekanismiin liittyvät komission analyysit ja menettelyt on saatu päätökseen. Tämän jälkeen komissio seuraa, onko rajoitus tarpeen pitää voimassa. Uudelleentarkasteluun on sisällyttävä arvio rajoituksen tarpeellisuudesta ja oikeasuhteisuudesta, ottaen huomioon asetuksen (EU) 2018/1725 25 artiklan 2 kohdassa esitetyt asiaan liittyvät näkökohdat.
            
         
         
            8 artikla
            Komission tietosuojavastaavan suorittama uudelleentarkastelu
            
               1.   Komission tietosuojavastaavalle ilmoitetaan ilman aiheetonta viivytystä aina, kun rekisteröityjen oikeuksia rajoitetaan tämän päätöksen mukaisesti. Tietosuojavastaavalle on pyynnöstä annettava pääsy kirjattuihin tietoihin sekä kaikkiin asiakirjoihin, jotka sisältävät perusteena olevia tosiseikkoja tai oikeudellisia seikkoja.
            
            
               2.   Tietosuojavastaava voi pyytää rajoituksen uudelleentarkastelua. Tietosuojavastaavalle on ilmoitettava pyydetyn uudelleentarkastelun tuloksista.
            
            
               3.   Komissio dokumentoi tietosuojavastaavan osallistumisen kussakin tapauksessa, jossa tämän päätöksen 2 artiklan 2 kohdassa tarkoitettujen oikeuksien ja velvollisuuksien soveltamista rajoitetaan.
            
         
         
            9 artikla
            Voimaantulo
            Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 15 päivänä lokakuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  Euroopan parlamentin ja neuvoston asetus (EU) 2019/452, annettu 19 päivänä maaliskuuta 2019, unioniin tulevien ulkomaisten suorien sijoitusten seurantaan tarkoitettujen puitteiden perustamisesta (EUVL L 79 I, 21.3.2019, s. 1).
         
            (2)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (3)  Tietoja säilytetään komission tiedostoja koskevan yhteisen säilytysluettelon mukaisesti (SEC(2019) 900). Säilytysaika määritellään kyseistä käsittelyä koskevassa tietosuojaselosteessa.
         
            (4)  Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).
         
            (5)  Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).
         
            (6)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (7)  Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).
         
            (8)  K(2000) 3614 (EUVL L 308, 8.12.2000, s. 26).